P6_TA(2005)0055

Valg i Moldova

Europa-Parlamentets beslutning om parlamentsvalget i Moldova

Europa-Parlamentet,

- der henviser til sine tidligere beslutninger om situationen i Moldova, især sin beslutning af 18. december 2003 [1],

- der henviser til den partnerskabs- og samarbejdsaftale mellem Moldova og EU, der blev undertegnet den 28. november 1994, og trådte i kraft den 1. juli 1998,

- der henviser til Kommissionens meddelelse af 12. maj 2004 om EU's naboskabspolitik (KOM(2004)0373),

- der henviser til den afsluttende erklæring og henstillingerne fra Delegationen til Det Parlamentariske Samarbejdsudvalg EU-Ukraine af 11. juni 2003,

- der henviser til handlingsplanen for Moldova, der blev fremlagt i Samarbejdsrådet EU-Moldova på mødet den 22. februar 2005 med henblik på godkendelse,

- der henviser til erklæring af 9. februar 2005 fra formandskabet på Den Europæiske Unions vegne om det kommende valg i Moldova,

- der henviser til missionsrapporten fra OSCE's Kontor for Demokratiske Institutioner og Menneskerettigheder om behovsvurdering (OSCE/ODIHR Needs Assessment Mission Report) for så vidt angår parlamentsvalget i Moldova,

- der henviser til forretningsordenens artikel 103, stk. 4,

A. der henviser til, at med den europæiske naboskabspolitik anerkendes Moldovas ønske om et samarbejde med EU og Moldovas rolle som et land med rodfæstede historiske, kulturelle og økonomiske forbindelser med EU's medlemsstater,

B. der henviser til, at der som led i den europæiske naboskabspolitik er blevet udarbejdet en handlingsplan med forslag, hvis sigte bl. a. er at opmuntre til politiske, institutionelle og økonomiske reformer, som vil sætte Moldova i stand til gradvist at deltage i EU's politikker, programmer og økonomiske rum,

C. der henviser til, at der kun kan udvikles et egentligt og afbalanceret partnerskab, hvis dette bygger på et værdifællesskab, navnlig med hensyn til demokrati, retsstatsprincippet og overholdelse af menneskerettighederne og de borgerlige rettigheder,

D. der henviser til, at Moldovas præsident Vladimir Voronin, den 11. december 2004 erklærede, at hans land "ikke har andet valg" end snarest muligt at tilstræbe integration med Europa,

E. der henviser til, at der vil blive afholdt parlamentsvalg i Moldova den 6. marts 2005,

F. der henviser til, at valget må betragtes som en reel prøve på styrkelsen af demokratiet i Moldova og landets accept af fælles værdier,

G. der henviser til, at de fælles henstillinger fra OSCE/ODIHR og Europarådets Venedig-kommission om eventuelle forbedringer af valgloven og om reformen af valgmyndighederne endnu ikke er blevet fuldstændig gennemført,

H. der henviser til, at der er ytret alvorlig bekymring over myndighedernes kontrol med de offentlige medier og deres pres på de privatejede medier og den generelt manglende adgang til medierne; der henviser til, at der også er blevet udtrykt bekymring over, at der har været tale om misbrug af administrative ressourcer til fordel for regeringens kandidater,

I. der henviser til, at der stadig hersker uvished om valglisterne og navnlig med hensyn til, hvorvidt personer i udlandet og studerende vil kunne stemme,

J. der henviser til, at Moldovas regering har anklaget myndighederne i den østlige udbryderregion Transnistrien for at øge spændingerne forud for valget i marts ved at mobilisere reserveofficerer og koncentrere væbnede enheder,

K. der henviser til, at den nye regerings demokratiske legitimitet vil øge chancen for fremskridt hen imod en generel ordning med Transnistrien, som respekterer Moldovas suverænitet og territoriale integritet,

1. understreger behovet for en yderligere styrkelse af forbindelserne mellem EU og Moldova, bl.a. gennem en snarlig udnævnelse af en særlig EU-repræsentant i Moldova og åbningen af en kommissionsdelegation i Moldova, og fremhæver, at det er nødvendigt at samarbejde for at opnå mere stabilitet, sikkerhed og velstand i Europa og for at undgå, at der opstår nye skillelinjer;

2. udtrykker sin uforbeholdne og vedvarende støtte til det moldoviske folks indsats for at indføre et velfungerende demokrati og retsstatsforhold og sikre overholdelse af menneskerettighederne i Moldova;

3. mener, at det forestående valg og navnlig overholdelsen af de internationale normer for demokratiske standarder ved afholdelse af valg er af den største betydning for den yderligere udvikling af forbindelserne mellem Moldova og Den Europæiske Union;

4. opfordrer de moldoviske myndigheder til at træffe alle nødvendige foranstaltninger for at sikre, at parlamentsvalget kan blive frit og retfærdigt, både på valgdagen og under valgkampen, og således sikre, at landets internationale forpligtelser som fastlagt af Europarådet og OSCE overholdes;

5. opfordrer navnlig de moldoviske myndigheder til at garantere, at valget vil blive gennemført med en objektiv, upartisk, gennemsigtig og alsidig mediedækning af valgkampen, og at de statslige myndigheder er neutrale i deres adfærd over for alle kandidaterne og deres tilhængere;

6. opfordrer de moldoviske myndigheder til at garantere, at alle borgere stemmeberettigede, herunder også studerende, borgere, der arbejder i udlandet og borgere, hvis identitetskort er udløbet umiddelbart inden valget;

7. bifalder de moldoviske myndigheders tilbud om, at udenlandske observatører kan være til stede under parlamentsvalget, men opfordrer samtidig myndighederne til at tilbyde repræsentanter for det moldoviske civilsamfund de samme muligheder;

8. opfordrer medlemsstaterne, især Italien og Portugal, hvor flertallet af moldovere i udlandet bor, til at gøre det muligt for Moldovas ambassader at etablere valgsteder andre steder end på ambassaderne, så det størst mulige antal indvandrere fra Moldova kan få mulighed for at stemme;

9. opfordrer Moldova og udbryderregionen Transnistrien til at genoptage drøftelserne om bilæggelse af uenigheden; opfordrer mæglerne til at forstærke deres indsats for at medvirke til denne proces og bekræfter sit vedvarende og stærke engagement til støtte for bilæggelse af konflikten under anvendelse af alle disponible virkemidler i nært samråd med OSCE;

10. bifalder i denne forbindelse Rådets enstemmige afgørelse af 26. august 2004 [2] om indførelse af restriktioner som f.eks. visumforbud indtil den 27. februar 2005 for 17 transnistriske ledere, der anses for at være ansvarlige for, at en politisk løsning på konflikten forhindres;

11. understreger samtidig, at Rusland har et stort ansvar for situationen i regionen, hvor landet fortsat har omkring 2500 soldater stationeret i Transnistrien, som i henhold til afgørelsen på OSCE-topmødet i 1999 i Istanbul skulle have været trukket tilbage inden udgangen af 2002;

12. pålægger sin formand at sende denne beslutning til Rådet, Kommissionen, Europarådets generalsekretær, OSCE's generalsekretær, direktøren for ODIHR, regeringerne og parlamenterne i Moldova, Rumænien, Rusland, Ukraine og USA.

[1] EUT C 91 E af 15.4.2004, s. 692.

[2] EUT L 279 af 28.8.2004, s. 47.

--------------------------------------------------